BODOLAND रादाब- गुवाहाटी, 09 मे : बिजेपि दोलोनि एम एल ए जथुम्मा जोबखांनायनि उनाव एजिपि आरो इउपिपिएलनि गेजेराव जथुम्मा जायो। जथुम्मायाव बिजेपिनि जानानै हिमन्त बिस्व सर्माआनो गिबियै बिबुंथि लाखियो। बिथाङा एजिपि आरो इउपिपिएलनि देरहासात जानाय साफ्रोमनोबो गोजोन्नाय आरो हामब्लाइनाय जासियो। गाहाइ मन्थ्रि नरेन्द्र मडि आरो मिरुनि दैदेनगिरिफोरनो गोजोन्नाय जासियो बिथाङा। गावनि बिबुंथियाव ड० सर्माआ बुङोदि- ‘उदांस्रिनि उनाव बेनो जाबाय क्रंग्रेस गैयै नैथि सरकार। गाहाइ मन्थ्रि नरेन्द्र मडिनि दैदेननायाव जौगाखां फारिलाइयाव जायगा मोनदों आसामा।’ बिथाङा बुंबावोदि- सर्बानन्द सन’वालनि दैदेननायाव जों हारिखौ गोबां सिगां होनो हाबाय। गिबि मन्थ्रि सर्बानन्द सन’वालनि जों बेसेन गोसा राजखान्थि मोननो हादों। गेदेमा सर्बानन्द सन’वालआ जोंनि दैदेनगिरिमोन, उननि समावबो जोंनि दैदेनगिरि जाना थागोन।’